Moskva zakázala dovoz zeleniny z krajín Európskej únie (EÚ) 2. júna v reakcii na výskyt nebezpečnej baktérie E.coli v európskej zelenine.
Minulý týždeň sa obe strany, teda Brusel a Moskva, dohodli, že Rusko zákaz odvolá a znova umožní európskym pestovateľom a vývozcom zeleniny prístup na ruský trh.
Podľa tejto dohody musí však každý členský štát, ktorý chce exportovať zeleninu do Ruska, predložiť úradu v Moskve certifikát o pôvode výrobkov a potvrdenie, že neobsahujú smrteľnú baktériu E.coli 0104.
O povolenie na vývoz zeleniny do Ruska doteraz formálne požiadalo len 7 krajín EÚ. "Rozhodli sme sa zrušiť zatiaľ len zákaz na dovoz zeleniny z Holandska a Belgicka," oznámil šéf Rospotrebnadzoru Gennadij Oniščenko, podľa ktorého Moskva ešte posudzuje žiadosti Španielska, Poľska, Litvy, Dánska a Českej republiky.
Systém certifikácií bude iba dočasný, bude sa uplatňovať do konca desiateho dňa odo dňa, keď sa na pôde EÚ nevyskytne žiadny nový prípad nákazy baktériou E.coli 0104. Tento deň - nenahlásenie žiadneho nového prípadu nákazy u ľudí - ruskému Rospotrebnadzoru oznámi riaditeľ Hlavnej správy EK pre zdravie a ochranu spotrebiteľov (DG SANCO).
Informovala o tom agentúra Reuters.